google/wiki40b huggingface dataset:
Safarirally

Safarirally regnes av mange som verdens vanskeligste rally. Konkurransen ble arrangert for første gang 1953 i Kenya, Uganda og Tanzania. Dette rallyet var lenge en delkonkurranse, den eneste i Afrika, i Rally-VM, men ble utelatt fra 2003 på grunn av sviktende finansiering og organisasjon. 
Petter Solberg deltok i Safari Rally i årene 1999–2002. Han fikk sitt gjennombrudd som rallyfører i 1999 da han ble nummer 5 i Safari Rally. Han kom også på 5.-plass i 2000, men måtte bryte løpet i 2001 og 2002.
Svensker som har deltatt og vunnet er Arne Hertz, Björn Waldegård, Ove Andersson, Hans Thorszelius, Gunnar Palm og Stig Blomqvist.
Dellacasiellus

Utseende

Middelsstore (6 - 9 millimeter), avlange, litt flate, halvmatte, rødbrunlige gjødselbiller. Hodet er skovlformet, tydelig innbuktet foran, men en brem av hår langs forkanten. Pronotum er avrundet firkantet, fint punktert, med tydelig avsatte sidekanter. Dekkvingene er litt rundede og har fine punktrader.

Levevis

Artene lever i gangene til gnagere i kinnposerottefamilien ("pocket gophers"), også av og til hos præriehunder.

Utbredelse

Slekten er vidt utbredt i Nord-Amerika og Mexico.
Einar Lunde

Studier og journalistkarriere

Lunde studerte ved Concordia College i Moorhead i den amerikanske delstaten Minnesota og ved Universitetet i Oslo (UiO). Allerede i studietiden ved Concordia hadde han et eget musikkprogram på den lokale studentradioen, og har senere ledet to TV-aksjoner her i landet, den ene i 1981 og den andre i 1986.
Han begynte i 1968 som sommervikar i NRK Dagsrevyen, der han fra 1970 var fast nyhetsanker. Over en toårsperiode fra 1973 til 1975 hadde Lunde permisjon fra NRK og arbeidet som programmedarbeider i Radio Voice of the Gospel i Addis Abeba. Fra 1982 til 1986 var Lunde NRKs Afrika-korrespondent, og var fra 1990 tilbake som nyhetsanker.
Verdens Gang, Dagbladet og Se og Hør gjennomførte opinionsundersøkelser om ulike personers tillit i befolkningen. I disse undersøkelsene ble Einar Lunde ansett som en meget troverdig nyhetsoppleser og journalist.

Priser og utmerkelser

I 1986 ble han tildelt Brobyggerprisen og i 2006 fikk han Seerprisen.

Pensjonist

Den siste sendingen til Einar Lunde var mandag 27. september 2010. Deretter gikk han av med pensjon etter 42 års tjeneste for NRK.
Som pensjonist reiser Lunde mye rundt i Norge og leder konferanser og debatter. Han var også i nyhetsbildet for å ha løst en hyttekonflikt mellom naboer på Grindholmen, en øy i Sandefjord kommune. Etter å ha gått av med pensjon fra NRK ble han tilknyttet kommunikasjons- og rådgivningsselskapet First House som assosiert partner.

Familie

Hans far var den kjente mediemannen og biskopen Sigurd Lunde (1916–2006). Den kjente teologiprofessoren og indremisjonslederen Ole Hallesby (1879–1961) var hans morfar.
Skattepolitikk

Skattepolitkikk er et politisk partis eller myndighetenes prinsipielle synspunkter og praktiske fremgangsmåte for utformingen og innretningen av skattene på lønns- og andre inntekter (f.eks. kapitalinntekter), bolig, annen fast eiendom, formue, arv samt avgifter.
Skatte- og avgiftspolitikken har tre hovedmål: Den skal bidra til offentlige inntekter, utjevning av inntekter og levekår og til effektiv ressursutnyttelse.
Motsetningene i skattepolitikken følger en utpreget «høyre-venstre-akse» , og hovedproponentene vil i de fleste land argumentere hovedsakelig med hensynet til enten vekst, eller atferd, eller fordeling. Det er antakelig bred oppslutning om at veksttakten avhenger av skattesatsenes nivå, at publikums atferd avhenger av skattenes innretning (f.eks mellom inntektsskatt og forbruksskatt), og at den økonomiske og sosiale fordeling i samfunnet avhenger av skattesatsenes progresjon.
Skattepolitikken har vært et viktig politisk og vitenskapelig debattema i lang tid. Usosial skattlegging har spilt en rolle i venstre-populistisk og revolusjonær bevegelse i så ulike stater som Romerriket, Tsar-Russland og dagens Norge. Radikale skattekutt for å stimulere arbeidsinnsats og vekst er et viktig element i såkalt «dynamisk skattepolitikk», som for alvor seiret i mange land på 1980-tallet med talspersoner som Ronald Reagan, Margaret Thatcher, Poul og Kåre Willoch. I nyere tid har såkalt «grønn» skattepolitikk kommet i sentrum, med økt fokus på å skattlegge forbruk gjennom særavgifter, eller internasjonale finanstransaksjoner gjennom såkalt Tobin-skatt.
Alpine grener under Vinter-OL 2014 – Kombinasjon menn

Regler

Superkombinasjonen for menn kjøres med 1 omgang utfor først og så 1 slalåm omgang senere på dagen. Nr. 30 etter utfor starter 1 i slalåm. Så går man oppover slik at nr 1 i utfor starter som nr 30. Deretter starter dem i den rekkefølgen fra 31 og nedover som de ble i utfor.
Etcheverrius

Utseende

Middelsstore, brune sommerfugler med avrundede vinger. Undersiden av forvingen er brunoransje med gråbrune kanter, med en liten øyeflekk i spissen. Undersiden av bakvingen er gråspraglete.

Levevis

Sommerfuglene lever på tørre, patagonske stepper 800-1500 meter over havet. Larvenes næringsplante er ukjent men tilhører høyst sannsynlig grasfamilien (Poaceae).

Utbredelse

Slekten er utbredt i Chile og Argentina.
King size

King size er en marsj for janitsjarkorps komponert av Harold L. Walters under pseudonymet Fred L. Frank. Marsjens særegenhet er at melodiføringen ligger i grovmessingen (tuba, trombone og eufonium) i tillegg til grov treblås som barytonsaksofon og bassklarinett.
Marsjen er en kjent marsj i Norge, og er først og fremst brukt av skolekorps.
Cong (jade)

Cong (kinesisk: 琮; pinyin: cóng; Wade–Giles: ts'ung2, eller Cong-sylinder, cong-rør) er et sylinderformet objekt, som utentra sett er kvadratisk og i det indre er rundt. Størrelsene er på mellom 12 og 85 cm. De ble i det gamle Kina fremstilt for forskjellige formål, av jade. Cong-rør beskrives i gamle kinesiske tekster som rangmarkører og ble benyttet som rituelle objekter i Liangzhu-kulturen (3.300 - 2.300 f. Kr.) under neolittikum. De støreste funnsted for cong-rør er gravene til fremstående personer, og finnes da gjerne sammen med bi-skiver. De symboliserer formodentlig jorden.
Uesugi Kenshin

Tidlig liv

Kenshins far Uesugu Norimasa var blitt kjent som krigsherre etter seierne sine over Uesugi Sadanori og Uesugi Funayoshi. Norimasa ble drept av Enami Kazuyoris styrker i ett felttog mot ikkō-ikki-munkene. Kenshin ble tatt bort i den følgene maktkampen i Echigo og ble flyttet til Rizen-tempelet, hvor han studerte fra han var 7 til han var 14.

Navn

Uesugi Kenshins opprinnelige navn var Nagao Kagetora. Han byttet navn til Uesugi Masatora da han ble leder for Uesugi-klanen. Senere skiftet han navn til Terutora og til slutt til Kenshin, etter at han ble en buddhistmunk. Kanshin er også omtalt som Dragen fra Echigo på grunn av sine kampsportferdigheter som han viste på slagmarken, mens Shingens rival Takeda Shingen også omtales som Tigeren fra Kai. I kinesisk mytologi er dragen og tigeren bitre rivaler. Både Kenshin og Shingen hadde alltid vært interessert i kinesisk kultur, særlig arbeidene til strategen Sun Zi (Krigføringens kunst).
Hectopsyllidae

Liv og utvikling

Disse loppene utmerker seg ved at hunnene har oppsvulmet bakkropp og er temmelig ubevegelige. De setter seg gjerne fast på verten og produserer store mengder egg. Arten Hectopsylla narium fester seg inne i nesegangene og under tunga på en gravende papegøye i det sørlige Sør-Amerika. Sandloppe (Tunga penetrans), som gjerne er kjent som "chigoe" eller "chigger" i engelskspråklige lang, kan bore seg inn under tåneglene på mennesker. I verste fall kan disse loppene forårsake infeksjoner som gjør at man må amputere tær. Tunga penetrans finnes særlig på sandete steder i varme områder av Amerika og Afrika sør for Sahara, og er der et stort problem. I Norge forekommer angrep på mennesker som har reist i områder hvor disse loppene er vanlige ().

Utbredelse

Familien er utbredt i varme. tørre områder av Sør-, Mellom- og Nord-Amerika, og Afrika sør for Sahara.
Store Sametti - Skjelvatnet naturreservat

Natur

Naturen i reservatet består av en åpen, glissen fjellskog. Det dominerende treslaget er furu, men det finnes også betydelig med bjørk. Furutrærne er gamle og kortvokste med tykke stammer og kraftige greiner, som sammen med tallrike vindfall og tørrfuruer gir området preg av urskog. Enkelte steder har det i tidligere tider vært drevet plukkhogst. Opp mot de høyereliggende områdene i vest overtar fjellbjørk. Jordsmonnet i reservatet er for det meste fattig, og markvegetasjonen domineres av krekling, lav og blåbærlyng. Finnmarkspors og einer danner buskvegetasjon. Dyrelivet er variert og interessant. I den sørlige delen av reservatet har bjørn fast oppholdssted. Rovfugler som fjellvåk, kongeørn, jaktfalk og dvergfalk hekker årlig, og andre vanlige fugler i reservatet er sotsnipe, lappspove, havelle, sjøorre, siland og lappfiskand. Elg har fast tilhold i området, og en del elg trekker dessuten gjennom reservatet på vei til og fra vinterbeitene i Øvre Pasvik.

Menneskelig bruk

Området har vært reinbeiteland fra gammelt av, da flyttsamene fra Varanger kom hit med store flokker om vinteren. Rester av gamle reingjeterkoier finnes flere steder. Nå er det reineiere i Pasvik og i vestre Sør-Varanger som bruker området. I reservatet er det to gjeterkoier for reindrift, en ved Store Sameti og en ved Lille Røyrvatnet. Det er også en åpen bygdekoie ved Lille Oksvatnet. Tidligere var det også en koie ved Onderihompen, som nå er revet. Denne koia stammet fra tømmerhogsten som ble drevet av bygdefolket i Neiden fram til 1950-tallet, og det er fremdeles mulig å se kjøreveien som ble anlagt fra Munkefjord, gjennom Korsdalen til Store Sameti. Mesteparten av sporene etter plukkhogst er fra denne drifta. Mange av innsjøene i området har alltid vært viktige fiskevann for lokalbefolkningen.
VM i innebandy 2009

Verdensmesterskapet i innebandy for kvinner i 2009 ble spilt i Västerås i Sverige. Turneringen ble spilt 5.- 12. desember, 2009. Årets VM var det 14. i rekken, og det 7. kvinnemesterskapet. Kampene ble spilt i Bombardier Arena og ABB Arena Nord. Åpningsseremonien var i Bombardier Arena lørdag 5. desember klokken 16:15.
Alle kampene i mesterskapet ble sendt direkte og gratis på web-tv.

A-VM

Kampene i gruppespillet i Bombardier Arena A.

B-VM

Kampene i gruppespillet spilles i Bombardier Arena C.
Sandshamn

Sandshamn er et bygdelag på Sandsøya i Sande kommune i Møre og Romsdal. Bygda ligger på østsiden av Sandsøya, rundt 2 km nordøst for Sande. Fylkesvei 6 går gjennom bygda.
Sandshamn var på slutten av 1800-tallet et av de viktigste fiskeværene på Sunnmøre, og hadde både pensjonat og eget sykehus. I sesongen kunne bygda være tilholdssted for opp til 2000 fiskere.
I dag ligger det et ferskfiskmottak, en hummerpark, en matvare-butikk og ei gjestehavn på stedet.
San Fernando (Pampanga)

San Fernando (offisielt City of San Fernando) er administrativt hovedsete for provinsen Pampanga og regionen Central Luzon på Filippinene of sete for et av den katolske kirkes erkebispeseter. Den hadde i 2015 et folketall på 306. 659 innbyggere.

Historie

San Fernando ble grunnlagt 16. august 1754 av Don Josef Bersosa og med hjelp av munker fra augustinerordenen. Den ble utskilt fra Bacolor og Mexico. Den ble oppkalt etter Ferdinand VI av Spania eller rettere uttrykt som hyllest til kongen og satt under beskyttelse av den hellige Ferdinand III av Kastilla og León, hvis festdag er  30. mai. Byen fikk ikke byrettigheter før i 2001 etter en kampanje ledet av Gloria Macapagal-Arroyo, da senator, senere president. 
Byen er kjent for San Pedro Cutud Lenten Rites på langfredag, når filippinske menn lar seg korsfeste, og Giant Lantern Festival rett før jul.

Barangayer

Byen er inndelt i 35 smådistrikt, barangayer, hvorav samtlige er klassifiserte som tettstedsdistrikter.
Sundt Air

Sundt Air AS er et norsk selskap som driver oppdragsflyving for næringsliv, politikere og privatpersoner med fly som i hovedsak eies av selskap tilhørende norske næringlivstopper. Selskapet har sin hovedbase på Oslo lufthavn, Gardermoen og har 42 ansatte, hvorav 20 flygere.
Selskapet ble startet som Nor Aviation AS i 1996. Sundt AS, et selskap som tilhørte Petter Sundt, overtok dette selskapet i 1998. Sundt Air AS eier også 34% av aksjene i Pegasus Helicopter as.
Ålen Idrettslag

Fotball

A-laget i fotball spiller i 2011 i 6. divisjon.
Klubbens nye kunstgressbane, Kirkhusmoen Kunstgressbane, skulle etter planen åpne 18. august 2011, men fotballanlegget ble ødelagt av flommen i Gaula to dager før åpningen.
Strøm (sogn)

Strøm er et sogn i Sør-Odal i Hedmark. På garden Strøm i Strøm ligger Strøm kirke. Sognet ligger på begge sider av Glåma mellom Vinger i øst og Ullern og Oppstad i vest og strekker seg også nordover langs Storsjøen til Mo. Det deles inn i 65 garder i Sør-Odal og dekker omtrent to tredeler av kommunens areal. Strøm var også navnet på den tidligere kommunen som besto av Sør- og Nord-Odal.
Navnet kommer fra prestegarden Strøm som igjen har fått navnet sitt fra strømmen i Strømsfossen som ligger i Glåma. Garden er i gamle dokumenter nevnt med navnet "Kirkestrøm" for å skille den fra de to andre Strøm-gardene som nå heter Melstrøm og Øverstrøm. På gammalnorsk ble navnet skrevet Straumr. I dag uttales det rett ut strømm.
I Strøm ligger administrasjonssentret Skarnes, jernbanestasjonene Skarnes, Sander og Galterud og de to barneskolene Slåstad og Sander.
Tonghe

Tonghe (kinesisk: 通河县; pinyin: Tōnghé Xiàn) er et fylke i provinsen Heilongjiang i Folkerepublikken Kina. Det ligger i den subprovinsielle by Harbin.
Befolkningen var på 234 662 innbyggere i 1999.
Fossile løvgresshoper og sirisser

Utseende

Middelsstore til store insekter, noe flattrykte fra siden, med bitende munndeler. Antennene er trådformede og lange, tydelig lengre enn hode + thorax. Pronotum er salformet. Bakbeina er utviklet til lange hoppebein. Forvingene er hardere og har stridulasjonsriller langs innerkanten, disse insektene lager lyd ved å gnisse forvingene mot hverandre. Hunnene har et langt og kraftig , gjerne sverdformet, eggleggingsrør.

Fossiler

Gruppen er kjent fra fossiler tilbake til sen Perm.
Conoderinae

Utseende

Små (2 – 7 mm) snutebiller, kroppsformen varierer fra kort og bred til langstrakt. Undersiden er vanligvis mer hvelvet enn oversiden. Kroppen er mørk på grunnfarge men har ofte et mønster av lyse skjell. Hodet er forholdsvis lite, med meget store fasettøyne som dekker det meste av oversiden. Snuten er temmelig lang og slank, i noen tilfeller lengre enn resten av kroppen. Den kan foldes inntil kroppen i en fure mellom framhoftene og holdes vanligvis nedover- eller bakoverbøyd. Antennene er knebøyde og sitter festet på snutens ytre halvdel. Brystskjoldet (pronotum) er smalere enn dekkvingene, med rundede sider, omtrent så bredt som langt. Hannene hos noen arter har et par fremoverrettede pigger på brystet som de bruker i kamp om hunnene. Dekkvingene har fine punktstriper, mangler vanligvis markerte "skuldre". Beina er vanligvis korte og kraftige, men hos noen hanner er de sterkt forlenget. Frambeina er ofte modifisert, enten kraftigere eller lengre enn de andre. Lårene er tykke, spindelformede, og har ofte en kraftig tann på undersiden.

Levevis

For de fleste av de tropiske artene er lite kjent om biologien, men disse billene ser ut til å være tallrike i trekronesjiktet i tropisk regnskog. Man finner ofte billene på død ved og løvverk. Det er kjent at larvene kan utvikle seg i død ved, i bladstilker (på tropiske planter med store blader, blant annet slekten Cecropia), som bladminerere og i frø. Noen få arter er kjent som skadedgjørere, blant annet på bomull. Hos noen arter kjemper hannene om hunnene, de har da gjerne spesielle strukturer (spydlignende pigger, lange bein) som de bruker i denne kampen. Et uvanlig trekk er at de voksne billene av noen arter er svært kjappe og løper rundt på en måte som minner om enkelte fluer. Det vanlige hos snutebiller er at de voksne billene er ganske trege.
Daphne du Maurier

Bakgrunn

Som datter av skuespilleren Gerald du Maurier og hans hustru Muriel Beaumont, og som barnebarn av forfatteren George du Maurier, vokste hun opp i gode og trygge kår med sine søstre i London og Paris, der hun fikk privat skoleundervisning. Hun var finansielt uavhengig, og viet seg til reiser og seiling – og skrev ved siden av sine første noveller. I en alder av nitten år bestemte hun seg etter en ferie i Cornwall til å slå seg ned der. Hennes forfatterskap handlet for det meste om hendelser ved den engelske kyst.
Nøisdalen

Nøisdalen er en dal på Spitsbergen, Svalbard. Nøisdalen ligger helt vest på Sabine Land og går fra nedre del av Sassendalen og øst-nordøstover til Nisjakollen. Nøisdalen har en stor koloni av havhest.
Nøisdalen har sitt navn etter den norske fangstmannen Hilmar Nøis, som hadde 38 overvintringer på Spitsbergen mellom 1909 og 1963.
Smiley Smile

Bakgrunn

Brian Wilson jobbet hardt med SMiLE høsten og vinteren 1966, men grunnet motstand fra de andre i bandet og hans sykdom ble albumet vanskelig å fullføre. Våren 1967 la han hele prosjektet på hylla, og avviste det som «ond og upassende musikk». En av sangene, «Mrs. O'Leary's Cow», inneholdt en seksjon som skulle illustrere brannen i Chicago i 1871. Tilfeldigvis brøt det ut flere voldsomme branner i Los Angeles da sangen ble spilt inn, og Wilson var overbevist om at dette var et dårlig tegn. 
Flere av sangene på Smiley Smile har sin opprinnelse fra SMiLE-prosjektet. «Heroes and Villains» var opprinnelig et sentralt stykke, mens både «Vegetables», «Wind Chimes» og «Wonderful» ble omarbeidet og «forenklet» til denne utgivelsen. De andre sangene er hastig innspilt, da Capitol Records forlangte et album raskt ut på markedet. Det var gått nesten et år etter utgivelsen av singelen «Good Vibrations». 
Albumet regnes som starten på Brian Wilsons tilbaketreden som leder og inspirator for The Beach Boys, og det gikk ni år før han produserte et album alene igjen. I ettertid har albumet fått kultstatus, og har blitt nevnt som en favoritt av blant andre Pete Townshend fra The Who og Robbie Robertson fra The Band.
Tidslinje over Skiens historie

Tidslinje over Skiens historie gir en oversikt over de viktigste hendelsene i Skiens historie de siste tusen åra.
Taiwanske urfolk

Taiwanske urfolk (tradisjonell kinesisk: 臺灣原住民; pinyin: Táiwān yuánzhùmín; Pe̍h-ōe-jī: Tâi-ôan gôan-chū-bîn) er en betegnelse på urfolket fra Taiwan. Nyere forskning beskriver at de bosatte seg på øya Taiwan 8000 år før Han-kinesere kom på 1600-tallet.
De fleste stammene som er regnet som urfolk av Republikken Kina bor i høylandet på Taiwan og snakker ulike formosiske språk, som er regnet som en gren av de austronesiske språkene. I 2004 var det til sammen om lag 400 000 innbyggere som tilhørte disse stammane. Dette utgjør rundt 2 % av innbyggerne på Taiwan.
Brian d'Arcy James

Karriere

James har spilt flere roller på Broadway. Han har blitt nominert til tre Tony Awards for rollene i musikalene Sweet Smell of Success, Shrek The Musical og Something Rotten!. James spilte Georg III av Storbritannia i off-broadway-oppsetningen av musikalen Hamilton, og han tok over for Jonathan Groff i Broadway-oppsetningen. For arbeidet med musikken i Something Rotten! ble han også nominert til en Grammy Award for beste musikalalbum.
James har også vært på film og fjernsyn. Han vant en Screen Actors Guild Award for rollen i dramafilmen Spotlight (2015), om The Boston Globes Spotlight-redaksjon som i 2002 avduket en massiv skandale i den katolske kirken. James spilte Spotlight-journalist Matt Carroll i filmen. Han deltok også i Aaron Sorkins regidebut Molly's Game og skrekkfilmen 1922, begge i 2017. I 2018 skal han spille Neil Armstrongs sjef Joseph A. Walker i Damien Chazelles dramafilm First Man.
Han har også spilt Hannah Bakers far i Netflix-serien 13 gode grunner.
Hartvig Krummedike

Bakgrunn og familie

Hartvig Krummedike tilhørte slekten Krummedike (også skrevet Krummedige) fra Holstein i dagens Tyskland. Slekten hadde navn etter borgen Krummendick eller Krummediek ved Itzehoe. Hartvig var sannsynligvis sønn av Erik Krummedike (død 1439) og Beate von Thienen, selv om det også har blitt foreslått at han stammet fra en svensk gren av slekten. Lite er ellers kjent om hans bakgrunn.
I 1430-årene kom Hartvig Krummedike til Norge, hvor han oppholdt seg mesteparten av tiden frem til sin død. Her ble han gift med den norske adelskvinnen Katarina Bukk. Med henne fikk han store jordeiendommer, blant annet Brunla gård i Vestfold. Senere ble han også gift med to ulike danske adelskvinner; Karen Andersdatter Hak og Anne Henriksdatter. Hans eneste overlevde barn var sønnen Henrik, som han fikk med Karen Hak i 1463 eller 1464.

Politisk karrière

Hartvig Krummedike ble raskt medlem av den norske riksrådet, og fikk Lista len i slutten av 1430-årene. Ved kroningen av kong Kristoffer i 1442 ble Hartvig slått til ridder og fikk Hardanger len. I 1445 fikk han Akershus festning og Akershus len, som var Norges viktigste slottslen, i tillegg til Skiensysla. 
Da kong Kristoffer døde i 1448, delte det norske aristokratiet seg i to leire etter hvem de støttet som ny norsk konge. Den ene støttet danske Christian I, og den andre støttet svenske Karl Knutsson Bonde. Hartvig var blant Christians fremste støttespillere. På den andre siden befant blant andre erkebiskop Aslak Bolt seg. Dette førte til store konflikter, spesielt mellom Hartvig og erkebiskopen. Aslak Bolt fikk Karl Knutsson valgt til norsk konge i Trondheim i 1449, men Karl hadde mindre støtte på Østlandet, og allerede året etter måtte han oppgi sine krav på Norge. Hartvig var med på å få Christian I valgt til norsk konge i 1450. Med Christian som norsk konge styrket Norge sine bånd til Danmark, og Hartvig spilte dermed en viktig rolle i hendelser som førte til Norges langvarige konge- og unionsfellesskap med Danmark. 
Konfliktene i forbindelse med kongevalget førte også til at Hartvig fikk mange fiender. Han stod trolig bak drapet på Erik Sæmundsson. Dette førte til en langvarig feide med Eriks venner og slektninger, først og fremst Alv Knutsson fra slekten Tre Roser. Fiendskapet gikk i arv til neste generasjon. Presset fra alle Hartvigs fiender førte til slutt til konflikt med kong Christian, og i 1458 mistet Hartvig lenene sine. Han var imidlertid tilbake som høvedsmann på Akershus i 1461, og satt trolig i den posisjonen helt til sin død i 1476.
Michael Moores USA

Handling

Serien tok opp aktuelle politiske saker i USA satt inn i en humoristisk ramme. Med humor som våpen dro Michael Moore på sitt usedvanlige korstog mot korrupsjon og dobbeltmoral blant makthavere og politikere i det amerikanske samfunnet.
I første episode av serien ble seerne demonstrert en helt ny måte å velge president på. «Moore har ikke lenger har tro på de tradisjonelle metodene, og mener hele utvelgelsesprosessen av presidentkandidater er korrupt. Derfor lanserte han et helt nytt system. Han reiser rundt med en tilhenger full med skrikende ungdom, og så ber han de ulike presidentkandidatene "stagedive" ut i folkemengden. Den som tar utfordringen og hiver seg uti, får Michael Moores respekt og støtte».

Om serien

I 2000 vant den en Bronze Rose ved Rose d'Or Light Entertainment Festival i Sveits.
Eogenes

Utseende

Små (vingespenn ca. 25 millimeter), brune smygere med hvite flekker på forvingene.

Levevis

Sommerfuglene lever i oaser og elvedaler i fjellområdene i Sentral-Asia.

Utbredelse

Slekten er utbredt i Sentral-Asia, fra Lilleasia i vest til det vestlige Kina i øst.
Ecolo

Ecolo (Écologistes Confédérés pour l'Organisation de Luttes Originales) er et grønt parti i den franskspråklige delen av Belgia. Partiet blei danna i 1980 og var det første grønne partiet som kom inn i det føderale parlamentet. Partiet har gode forbindelser til Groen!, det grønne partiet i den flamske delen av Belgia.